CELEX: 32022R0709
Language: et
Date: 2022-05-06 00:00:00
Title: Komisjoni määrus (EL) 2022/709, 6. mai 2022, millega keeldutakse lubamast esitada toidu kohta tervisealast väidet, milles osutatakse laste arengule ja tervisele (EMPs kohaldatav tekst)

10.5.2022   
               
               
                  ET
               
               
                  Euroopa Liidu Teataja
               
               
                  L 133/6
               
            
         KOMISJONI MÄÄRUS (EL) 2022/709,
         6. mai 2022,
         millega keeldutakse lubamast esitada toidu kohta tervisealast väidet, milles osutatakse laste arengule ja tervisele
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 17 lõiget 3,
         ning arvestades järgmist:
         
                     (1)
                  
                  
                     Vastavalt määrusele (EÜ) nr 1924/2006 on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt selleks luba andnud ja kui need väited ei ole esitatud lubatud väidete nimekirjas.
                  
               
                     (2)
                  
                  
                     Määruses (EÜ) nr 1924/2006 on ka sätestatud, et tervisealaste väidete loataotlusi võivad toidukäitlejad esitada liikmesriigi pädevale asutusele. Liikmesriigi pädev asutus peab edastama nõuetekohased taotlused Euroopa Toiduohutusametile (edaspidi „toiduohutusamet“).
                  
               
                     (3)
                  
                  
                     Pärast taotluse kättesaamist peab toiduohutusamet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
                  
               
                     (4)
                  
                  
                     Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
                  
               
                     (5)
                  
                  
                     Pärast seda, kui H.J. Heinz Supply Chain Europe BV oli esitanud määruse (EÜ) nr 1924/2006 artikli 14 lõike 1 punkti b kohase taotluse, pidi toiduohutusamet esitama arvamuse tervisealase väite kohta seoses toote Nutrimune toime ning seedekulgla ja ülemiste hingamisteede haigusetekitajate vastase immuunkaitsega (küsimus nr EFSA-Q-2018-00727). Taotleja esitatud väide oli sõnastatud järgmiselt: „Toode Nutrimune toetab väikelaste seedekulgla ja ülemiste hingamisteede haigusetekitajate vastast immuunkaitset.“
                  
               
                     (6)
                  
                  
                     Toiduohutusamet esitas 15. aprillil 2019 komisjonile ja liikmesriikidele teadusliku arvamuse, (2) milles on jõutud järeldusele, et esitatud andmete alusel ei ole teaduslikud tõendid piisavad, et tõendada põhjusliku seose olemasolu toote Nutrimune (pastöriseeritud kooritud lehmapiim, mida on fermenteeritud bakteriga Lactobacillus paracasei CBA L74) tarbimise ning väikelaste seedekulgla ja ülemiste hingamisteede haigusetekitajate vastase immuunkaitse vahel. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks lubada seda esitada.
                  
               
                     (7)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Käesoleva määruse lisas nimetatud tervisealast väidet ei lisata määruse (EÜ) nr 1924/2006 artikli 14 lõikes 1 osutatud liidu lubatud väidete nimekirja.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 404, 30.12.2006, lk 9.
         
            (2)  EFSA Journal 2019; 17(4):5656.
      
      
         
            LISA
            Tagasilükatud tervisealane väide
            
                        Taotlus – määruse (EÜ) nr 1924/2006 asjakohased sätted
                     
                     
                        Toitaine, aine, toit või toidugrupp
                     
                     
                        Väide
                     
                     
                        Viide EFSA arvamusele
                     
                  
                        Artikli 14 lõike 1 punkt b: laste arengule ja tervisele viitav tervisealane väide
                     
                     
                        Nutrimune (pastöriseeritud kooritud lehmapiim, mida on fermenteeritud bakteriga Lactobacillus paracasei CBA L74)
                     
                     
                        Toode Nutrimune toetab väikelaste seedekulgla ja ülemiste hingamisteede haigusetekitajate vastast immuunkaitset.
                     
                     
                        Q-2018-00727